ལོ་མང་པོ་ཞིག་གི་གོང་ནས།ང་དང་ངའི་གྲོགས་མཆེད་ལྷག་པ་ཚེ་རིང་ལགས་གཉིས་ཞོགས་པ་ཆུ་ཚོད་དྲུག་པ་ནས་ལངས་ཏེ།གངས་སྐྱིད་ནས་རི་ལམ་བརྒྱུད་༸གོང་ས་མཆོག་གི་ཕོ་བྲང་གི་མཐའ་འཁོར་དུ་གླིང་སྐོར་ལ་འགྲོ་འགོ་བཙུགས་ཤིང་།དེ་དུས་ལམ་འགྲམ་མེ་ཏོག་གི་དྲི་ཞིམ་དང་།བྱ་བྱིའུ་ཡི་སྐད་སྙན།སྤོ་བོ་རྨོ་མོ་ཚོའི་ཞལ་འདོན།ད་དུང་ཤིང་ལོའི་གསེང་ནས་ཉི་ཟེར་འཕྲོས་ཡོང་སྟངས་དང་།རི་བྱ་ནག་པོའི་འགྲོ་སྟངས།སྤྲེའུ་འཚུབ་ཐེར་ཚོའི་འཁྱུད་རྩལ།རི་སྟེང་གི་དར་ལྕོག་ལྷབ་ལྷུབ་ཏུ་གཡོ་ཚུལ་དེ་ཚོ་ནི་ཞོགས་པ་རྟག་པར་བལྟས་ཀྱང་ལྟ་སྙིང་འདོད་པའི་ལྟད་མོ་ཡིན།ལྷག་པར་ཞོགས་པ་སྔ་པོ་རྒྱ་གར་གྱི་ཇ་ཁང་ནང་ཇ་མངར་མོ་འཐུང་ཞོར།ཕར་ངོས་ཀྱི་རི་རྩེར་བལྟ་བཞིན།ཆོ་ཡོད་ལ་མེད་ལའི་སྐད་ཆ་བཤད་ནས་སྡོད་པ་དེ་ཡང་རི་སྟེང་གི་འཚོ་བ་སྐྱིད་ཤོས་ཤིག་རེད།